Mikaela Ingberg

Mikaela Johanna Emilia Ingberg (s. 29. heinäkuuta 1974 Vaasa) on suomalainen keihäänheittäjä, joka edusti urallaan Vasa Idrottssällskapia. Ennätyksekseen Ingberg heitti vanhalla keihäsmallilla 67,32 metriä (vuonna 1997) ja uudella, vuonna 1999 käyttöön otetulla keihäsmallilla 64,03 m (2000). Hän saavutti MM- pronssia ja kahdesti EM-pronssia. Ingbergin valmentajana toimi uran alussa Inger Nabb, juniorina Magnus Häggblom ja vuodesta 1994 lähtien keihäänheiton olympiavoittaja Tapio Korjus. ==Ura== Mikaela Ingberg syntyi ruotsinkieliseen perheeseen. Hän heitti keihästä ensi kerran kilpailuissa 10-vuotiaana. Hän voitti kilpailun tuloksella 16,30 m. Hänen paras keihästuloksensa oli kauden lopussa 21,04 m. Lajista innostuneena hän pyysi isäänsä ostamaan itselleen harjoituskeihään. Seuraavana vuonna hän olikin jo ikäluokkansa paras heittäjä tuloksella 34,66 m. Ingberg voitti 19-vuotiaiden Euroopan-mestaruuden San Sebastiánissa 1993 tuloksella 56,64. Seuraavana vuonna hän voitti ensimmäisen naisten Suomen-mestaruutensa Tuusulan Kalevan kisoissa. Helsingin EM- kilpailuissa 1994 hän karsiutui loppukilpailusta. Göteborgin MM-kilpailuissa 1995 Ingberg saavutti pronssia tuloksella 65,16. Mitalikamppailu oli tasainen, sillä hopeaa saanut Felicia Țilea-Moldovan heitti 65,22 ja neljänneksi jäänyt Heli Rantanen 65,04. Saman vuoden Kalevan kisoissa Ingberg sai hopeaa. Ingberg sijoittui Atlantan olympialaisissa 1996 seitsemänneksi tuloksella 61,52. SM- kisoissa hän oli samana kesänä toinen. Hän heitti vanhan keihäsmallin ennätyksensä 67,32 Dublinissa 7. kesäkuuta 1997. Ateenan MM-kilpailuissa 1997 hän oli neljäs jääden tuloksella 66,00 runsaan metrin päähän mitalisijasta. Budapestin EM-kilpailuissa 1998 hän sai pronssia tuloksella 64,92. Hän oli samana vuonna lisäksi kolmas maailmancupissa ja kuudes GP-finaalissa. Ingberg voitti uransa toisen Suomen-mestaruuden keihäsmallin vaihduttua nykyiseksi 1999. Sevillan MM-kilpailuissa hän oli yhdeksäs. Vuonna 2000 hän saavutti Suomen-mestaruuden ja uransa ensimmäisen maaotteluvoiton. Sydneyn olympialaisissa hän oli yhdeksäs ja GP-finaalissa seitsemäs. Hän heitti nykyisen keihäsmallin ennätyksensä 64,03 Berliinissä 1. syyskuuta 2000. Edmontonin MM-kilpailuissa 2001 hän oli kuudes tuloksella 61,94 ja sai samana kesänä Kalevan kisoissa hopeaa. Ingberg saavutti pronssia Münchenin EM- kilpailuissa 2002 tuloksella 63,50. Hän jäi kakkostilasta runsaat puoli metriä ja neljänneksi sijoittuneen Tatjana Šikolenkon tulos oli puolestaan 63,24. Samana vuonna Ingberg oli lisäksi toinen GP-finaalissa ja kolmas maailmancupissa. sekä voitti Suomen-mestaruuden. Ingberg sijoittui Pariisin MM-kilpailuissa 2003 neljänneksi tuloksella 62,20, jolla jäi pronssista tasan puolen metrin päähän. Hän voitti samana vuonna maaottelun keihäskilpailun, oli Kalevan kisoissa toinen ja sijoittui IAAF:n yleisurheilufinaalissa viidenneksi. Vuonna 2004 hän voitti Suomen-mestaruuden kotikaupungissaan Vaasassa, mutta karsiutui Ateenan olympialaisten loppukilpailusta. Ingberg voitti vuonna 2005 Suomen-mestaruuden ja sijoittui Helsingin MM-kilpailuissa yhdeksänneksi. Seuraavana kesänä hän oli Kalevan kisoissa toinen ja Göteborgin EM-kilpailuissa kymmenes. Vuonna 2007 hän sai Kalevan kisoissa pronssia ja voitti maaottelun keihäskilpailun. Seuraavana kesänä hän voitti jälleen Suomi–Ruotsi-maaottelun, mutta karsiutui Pekingin olympialaisissa. Vuonna 2009 hän voitti Suomen-mestaruuden ja maaottelun. Berliinin MM-kilpailuissa hän putosi loppukilpailusta. Keväällä 2010 hän loukkasi olkapäänsä voimaharjoituksessa Yhdysvalloissa ja ilmoitti toukokuussa lopettavansa uransa vammaan vedoten. Ingberg toimi urheilu-uransa aikana urheilijaedustajana Suomen Urheiluliiton valmennusrahastossa sekä Euroopan Yleisurheiluliiton urheilijavaliokunnan puheenjohtajana. Hän toimi myös Olympiakomitean urheilijavaliokunnan jäsenenä 2004–2012 sekä Olympiakomitean hallituksen urheilijajäsenenä vuosina 2008–2012. Ingberg palkittiin vuonna 2012 vuoden esikuva -palkinnolla Suomen Urheilugaalassa. ==Ura aktiiviurheilu-uran jälkeen== Suomen Urheiluliitton puheenjohtaja Antti Pihlakoski kertoi 12. toukokuuta 2010 Ingbergin olevan mukana 2012 EM-kilpailujen järjestelyssä todennäköisesti joukkueista vastaavana johtajana.Pusa, Ari. Helsingin Sanomat 13.5.2010. Urheilu B11. Mikaela Ingberg saa uuden startin elämään. Urheilu- uransa jälkeen hän toimi 2013–2017 Suomen Olympiakomiteassa asiantuntijatehtävissä.Mikaela Ingberg Seurassa: Urheilu-ura esti perheen perustamisen – ”En koe sitä uhrauksena” Vuonna 2018 Ingberg aloitti Vaasanseudun urheiluakatemian toiminnanjohtajana.Mikaela Ingbergistä toiminnanjohtaja UrheiluakatemiaanMikaela Ingberg palasi kotiin ja ryhtyi urheilujohtajaksi. Vuonna 2021 Ingberg aloitti työt Eezy Unitedissa, joka on erikoistunut urheilijoiden työllistämiseen. Hän tekee työn ohella maisteriopintoja (markkinointi) Åbo Akademissa. ==Saavutukset== * 1993 Nuorten EM-kulta * 1995 MM-pronssi, 8. kesäkuuta 1995, Göteborg * 1998 EM- pronssi, 19. elokuuta 1998, Budapest * 2002 EM-pronssi, 8. elokuuta 2002, München * 1997 2. Euroopan Cup, 7. kesäkuuta 1997, Dublin * 1998 3. Maailman Cup, 11. syyskuuta 1998, Johannesburg * 2002 3. Maailman Cup, 20. syyskuuta 2002, Madrid * 2002 2. GP-finaali, Pariisi * Vuoden yleisurheilija 2003 (MM-4.) * Seitsemän Suomen mestaruutta, viisi SM-hopeaa, yksi pronssi * Kahdeksan keihäskarnevaalien voittoa * 15 kertaa aikuisten arvokilpailuissa (1994–2009), 11 kertaa loppukilpailussa ==Kausien parhaat heitot== Vanha malli *1987 33,70 *1988 41,78 *1989 43,92 *1990 51,96 *1991 52,30 *1992 54,00 *1993 58,26 *1994 58,70 *1995 65,16 *1996 65,66 *1997 67,32 *1998 66,43 Uusi malli *1999 61,50 *2000 64,03 *2001 63,13 *2002 63,50 *2003 63,55 *2004 62,53 *2005 61,06 *2006 60,16 *2007 60,70 *2008 61,59 *2009 61,03 == Lähteet == == Aiheesta muualla == * Ylen Elävä arkisto: MM-kilpailut Göteborgissa, Ingberg voittaa pronssia * Ylen Elävä arkisto: Mikke keihään EM-pronssille Luokka:Suomalaiset keihäänheittäjät Luokka:Vuonna 1974 syntyneet Luokka:Elävät henkilöt